കായികരംഗത്ത് സ്വകാര്യനിക്ഷേപം നിരുല്സാഹപ്പെടുത്തില്ല: മന്ത്രി വി.അബ്ദുറഹ്്മാന് മലപ്പുറം: സംസ്ഥാനത്ത് കായിക രംഗത്ത് സ്വകാര്യനിക്ഷേപം നിരുല്സാഹപ്പെടുത്തില്ലെന്നും സ്വകാര്യമേഖലയിലെ കായികസംരംഭങ്ങള് മാനദണ്ഡങ്ങള് പാലിക്കുന്നുണ്ടോ എന്ന് പരിശോധിക്കാന് സംവിധാനമൊരുക്കുമെന്നും കായികമന്ത്രി വി.അബ്്ദുറഹ്്മാന് പറഞ്ഞു. മലപ്പുറം പ്രസ് ക്ലബ്ബിന്റെ മീറ്റ് ദി മിനിസ്റ്റര് പരിപാടിയില് സംസാരിക്കുകയായിരുന്നു മന്ത്രി. ജനങ്ങള്ക്കിടയില് കായിക സാക്ഷരത വര്ധിപ്പിക്കുന്നതിനുള്ള നടപടികള് സ്വീകരിക്കും. ഇതിന്റെ ഭാഗമായി അടുത്ത അധ്യായന വര്ഷം മുതല് സ്കൂള് പാഠ്യപദ്ധതിയില് കായികപഠനം ഉള്പ്പെടുത്തും. ജനങ്ങളുടെ ആരോഗ്യത്തില് കായികാധ്വാനത്തിന്റെ പ്രാധാന്യം സമൂഹത്തിന് ബോധ്യപ്പെടേണ്ടതുണ്ട്. മുന്പ് കാലത്ത് കൃഷിയും അനുബന്ധജോലികളുമായി കായികാധ്വാനമുണ്ടായിരുന്നു. എന്നാല് ഇപ്പോള് രീതികള് മാറിയിരിക്കുന്നു. കായികമേഖലയില് നിലവിലുള്ള സമീപനത്തില് മാറ്റം ആവശ്യമാണെന്നും മന്ത്രി ചുണ്ടിക്കാട്ടി.